КIуэкIуэ Казбек: Республикэм щыпсэухэм фIыкIэ сахуэлэжьэну фыкъызогъэгугъэ
Къэбэрдей-Балъкъэр Республикэм и Iэтащхьэм и къулыкъум КIуэкIуэ Казбек зэрытеувэм иращIэкIа зэIущIэшхуэ дыгъуасэ щекIуэкIащ КъБР-м и Правительствэм и Унэм.
Абы хэтащ УФ-м и Президентым и полномочнэ лIыкIуэу КИФЩI-м щыIэ Матовников Александр, Урысей Федерацэм Кавказ Ищхъэрэм и IуэхухэмкIэ и министр Чеботарёв Сергей, къэрал, жылагъуэ лэжьакIуэхэр, депутатхэр, республикэм и еджапIэ нэхъыщхьэхэм я унафэщIхэр, Кавказ Ищхъэрэ федеральнэ округым хиубыдэ щIыналъэхэм, Абхъазым, Осетие Ипщэм, Адыгейм я лIыкIуэхэр.
Къэбэрдей-Балъкъэрым и Iэтащхьэу хаха КIуэкIуэ Казбек, КъБР-м и Парламентым и УнафэщI Егоровэ Татьянэ, КъБР-м и Конституцэ Судым и УнафэщI Геляхов Абдулыхь сымэ утыкум къраша нэужь, Егоровэр къеджащ «Къэбэрдей-Балъкъэр Республикэм и Парламентым и депутатхэм Къэбэрдей-Балъкъэр Республикэм и Iэтащхьэр зэрыхахым и IуэхукIэ» КъБР-м и Парламентым и Унафэм.
КъыкIэлъыкIуэу Геляхов Абдулыхь жиIащ Къэбэрдей-Балъкъэр Республи-кэм и Конституцэм и 80 статьям и япэ Iыхьэм къызэрыщыгъэлъэгъуам тету КъБР-м и Iэтащхьэр и къулыкъум щыпэрыувэкIэ псалъэ итын зэрыхуейр.
— Къэбэрдей-Балъкъэр Республикэм и Iэтащхьэм и къалэнхэр щызгъэзащIэкIэ УФ-м, КъБР-м я Конституцэхэм сытетыну, цIыхухэм я хуитыныгъэхэр, щIыналъэм и къэралыгъуэр, шынагъуэншагъэр схъумэну, Къэбэрдей-Балъкъэрым щыпсэухэм фIыкIэ сахуэлэжьэну фыкъызогъэгугъэ, — жиIащ КIуэкIуэ Казбек.
Урысей Федерацэмрэ Къэбэрдей-Балъкъэр Республикэмрэ я къэрал гимнхэр къеуа нэужь, КIуэкIуэ Казбек и къулыкъум зэрыпэрыхьам папщIэ къехъуэхъуащ хьэщIэхэр.
— УФ-м и Президент Путин Владимир къигъэлъэгъуа цIыхуищым ящыщу КъБР-м и Парламентым и депутатхэм нобэ КIуэкIуэ Казбек хахащ щIыналъэм и Iэтащхьэу. ПщIэ зыхуэтщI КIуэкIуэ Казбек, дынохъуэхъу къэралымрэ депутатхэмрэ къуагъэза дзыхьымкIэ. Абы къегъэлъагъуэ республи-кэм и Iэтащхьэм и къалэнхэр пIалъэкIэ щыбгъэзащIэм зэфIэкI къызэрыбгъэлъэгъуар, щIыналъэм и жылагъуэ-политикэ, социально-экономикэ щытыкIэхэр егъэфIэкIуэным теухуауэ ебгъэкIуэкIа лэжьыгъэм гу зэрылъатар, — жиIащ Матовников Александр. — ЗэрытщIэщи, цIыхухэм я псэукIэр егъэфIэкIуэныр жэуаплыныгъэшхуэ зыпылъщ икIи абы и лъэныкъуэкIэ ехъулIэныгъэхэр зыIэрыбгъэхьэну гугъущ, махуэ къэс езэш умыщIэу уемылэжьмэ. СызэреплъымкIэ, КIуэкIуэ Казбек и зэфIэкIыр щIыналъэм хуэщхьэпэнущ. Къэбэрдей-Балъкъэрым экономикэ, социальнэ Iуэхухэм ехьэлIауэ лъагапIэщIэхэр игъуэтын папщIэ, дяпэкIэ цIыхухэр зыщыгугъыр КIуэкIуэ Казбекщ. Ди фIэщ мэхъу абы республикэм ис лъэпкъ зэмылIэужьыгъуэхэм я псэукIэр егъэфIэкIуэным и къару зэрырихьэлIэнур. Сэ къызбгъэдэкIыуи фыкъызогъэгугъэ тхузэфIэкIкIэ щIыналъэм сыт щыгъуи щIэгъэкъуэн дыхуэхъуну.
Чеботарёв Сергей КIуэкIуэм щехъуэхъум къыхигъэщащ дызыхуэкIуэ илъэситхум КъБР-м и Iэтащхьэм къалэн мытыншхэр къызэрыпэщылъыр, ауэ абыхэм пэлъэщыну къызэрилъытэр.
— КIуэкIуэ Казбек илъэс куэд щIауэ соцIыху, УФ-м и Президентым и Администрацэм щыщылэжьа зэманри хиубыдэу. Абы къыхэкIыу жысIэфынущ КIуэкIуэр жэуаплыныгъэ ин зыхэлъ, Iуэхум куууэ егупсыс цIыхуу зэрыщытыр, — къыхигъэщащ Чеботарёвым. — УФ-м и Президентым къэрал псом къалэн пыухыкIахэр хуигъэуващ экономикэ, егъэджэныгъэ, узыншагъэр хъумэн, транспорт, социальнэ Iуэхухэм, нэгъуэщIхэми епхауэ. Къэбэрдей-Балъкъэрым нобэ гулъытэ зыхуищIыпхъэхэм ящыщщ инвестицэ Iуэхухэм зегъэужьыныр, туризмэм, мэкъумэшым, промышленностым нэхъыбэ къапэкIуэу зэтегъэпсыхьыныр. Абы къыхэкIыу КIуэкIуэ Казбек сохъуэхъу ахэр къехъулIэну. Мыбдежым я цIэ къыщисIуэну сыхуейщ республикэр егъэфIэкIуэным нэхъ ипэкIи зи къару хэзылъхьахэми, псом хуэмыдэу зэман нэхъ гугъу дыдэхэм зи IуэхущIафэкIэ пщIэрэ щIыхьрэ къэзылэ-жьа КIуэкIуэ Валерий, Казбек и адэм. Дыщогугъ абы и лъэужь дахэм урикIуэну, УФ-м Кавказ Ищхъэрэм и IуэхухэмкIэ и министерствэр дыхьэзырщ сыт щыгъуи дэIэпыкъуэгъу дыфхуэхъуну.
— Адыгейм щыпсэухэм къабгъэдэкIыу сэри сехъуэхъуну сыхуейт КIуэкIуэ Казбек къулыкъу къыхуагъэфэщамкIэ. УФ-м и Президентми Къэбэрдей-Балъкъэ-рым и цIыхухэми зэхуэдэу дзыхь къыхуащIащи, ар куэд и уасэщ. КIуэкIуэ Казбек зэфIэкI ин зэриIэр дощIэ икIи и къару емыблэжу республикэр егъэфIэкIуэным зэрытелэжьэнум шэч къытетхьэркъым. Къэбэрдей-Балъкъэрымрэ Адыгэ Республикэмрэ куэдкIэ зэпэгъунэгъущ, дызэкъуэшщ икIи Кавказ Ищхъэрэм илъ зэгурыIуэр хъумэнымкIэ ди гупсысэр зэтохуэ. Апхуэдэ зэбгъэдэтыкIэм и щIэдзапIэм Iутащ Къэбэрдей-Балъкъэрым и япэ Президенту щыта КIуэкIуэ Валерий. Си фIэщ мэхъу абы и лэжьыгъэм пыпщэу, ди щIыналъэ зэхущытыкIэхэр адэкIи ебгъэфIэкIуэну, апхуэдэуи адыгэ лъэпкъым и тхыдэ-щэнхабзэ щIэиныр хъумэным уи зэфIэкI епхьэлIэну, — жиIащ Адыгэ Республи- кэм и Iэтащхьэ КъумпIыл Мурат.
КIуэкIуэ Казбек къехъуэхъуащ Осетие Ищхъэрэ — Алание Республикэм и Iэтащхьэ Битаров Вячеслав, Осетие Ипщэм и Президент Бибилов Анатолий, Абхъаз Республикэм и премьер-министр Нанбэ Джансух сыми.
— Ди Iуэхур нобэ къызэрыддаIыгъам папщIэ фIыщIэ яхуэсщIыну сыхуейщ Матовников Александр, Чеботарёв Сергей, ди къуэш республикэхэм я Iэтащхьэхэм, ди хьэщIэ псоми. Апхуэдэуи щхьэхуэу фIыщIэ хузощI УФ-м и Президент Путин Владимир дзыхь къызэрысхуищIам къыхэкIыу. Къанэ щымыIэу зыхызощIэ жэуаплыныгъэшхуэ зыпылъ IэнатIэ къызэрысхуагъэфэщар икIи ар згъэпэжыну фыкъызогъэгугъэ. Иджыпсту Къэбэрдей-Балъкъэрым щыпсэу ди цIыхухэм я пащхьэ псалъэ щыстащи, си къаруи, си зэфIэкIи себлэжынукъым, — дыщIигъуащ КIуэкIуэ Казбек.
БАГЪЭТЫР Луизэ.
